A BIZOTTSÁG 1878/2004/EK RENDELETE
(2004. október 28.)
Ciprus, Málta és Szlovénia esetében az olajbogyó-terméshozamok és olívaolaj-hozamok rögzítésének vonatkozásában az 136/66/EGK és 2261/84/EGK tanácsi rendeletektől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
Az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló, 1984. július 17-i 2261/84/EGK tanácsi rendelet (1) 18. cikke előírja, hogy az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet (2) 5. cikkének (7) bekezdésében előírt olajbogyó-terméshozamokat és olívaolaj-hozamokat az azonos tulajdonságokkal rendelkező termelési övezetek szerint kell rögzíteni a termelő tagállamok által benyújtott számadatok alapján.
(2)
Ciprus, Málta és Szlovénia esetében, figyelembe véve termelésük alacsony szintjét, a statisztikai eredményeket egyetlen területi övezeten és gyenge minta alapján kellene elérni, ami nem tenné lehetővé elegendő pontosság elérését nemzeti szinten. Az így nyert adatok inkoherensek, és ellenőrzési szempontból használhatatlanok lennének.
(3)
Annak érdekében, hogy elkerülhető legyen a kifejezetten a 2004/2005-ös gazdasági évre vonatkozó hozamok becslési módszereinek végrehajtásából Ciprusnak, Máltának és Szlovéniának okozott közigazgatási túlterhelés, ami valójában nem is nyújtana megfelelő eredményt, szükséges a 136/66/EGK rendelet 5. cikkének (7) bekezdésétől és a 2261/84/EGK rendelet 18. cikkétől való eltérés, valamint ezen tagállamok esetében az olajbogyó-terméshozamok és olívaolaj-hozamok rögzítésétől való eltekintés a fent említett gazdasági év vonatkozásában.
(4)
Az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2004/2005-ös gazdasági év vonatkozásában a 136/66/EGK rendelet 5. cikkének (7) bekezdése és a 2261/84/EGK rendelet 18. cikke nem vonatkozik Ciprusra, Máltára és Szlovéniára.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 28-án.